L-Arċidjoċesi ssospendiet l-applikazzjoni mal-Awtorità tal-Ippjanar (PA) għar-rijabilitazzjoni ta' propjetà abbandunata fir-Rabat. Hi qalet fi stqarrija li dan sar sabiex jiġu ċċarati xi punti mqajma mill-Awtorità għall-Ambjent u r-Riżorsi (ERA), u li kienu s-suġġett ta' rapporti skorretti fil-midja. L-applikazzjoni mressqa mill-Arċidjoċesi tipproponi li residenza ta' sular wieħed terġa' ssir abitabbli. Dan wara li ttieħdet lura minn persuni li okkupaw il-post illegalment. Qed jiġi propost ukoll li jiġu indirizzati l-illegalitajiet li twettqu mill-istess persuni fuq dan is-sit, li jinsab biswit propjetà ta' terzi u viċin binjiet oħra. L-interventi proposti mhumiex se jbiddlu l-footprint tal-binja eżistenti u lanqas mhuma se jiżdiedu sulari oħra. Għall-kuntrarju, ir-rijabilitazzjoni se ttejjeb din iż-żona u tirrispetta aktar l-ambjent tal-madwar. Il-miżuri jinkludu l-bdil ta' saqaf eżistenti tal-konkos ta' aktar minn 50 metru kwadru u floku jsir saqaf tal-injam bl-insulation, ir-restawr ta' taraġ tal-ġebel li jinsab fuq barra u l-bini ta' ġibjun li se jieħu kwazi nofs il-post ta' gallinar mitluq li kien hemm qabel. Il-ġibjun se jintuza għat-tisqija tal-ġnien. L-Arċidjoċesi saħqet li mhu se jsir l-ebda skavar fuq din l-art u li s-siġar u l-arbuxelli li diġà hemm mhumiex se jitneħħew u se jitħawlu aktar siġar indiġeni fosthom siġar taċ-ċitru, tal-arżnu (pine), tal-oleandru u bougainvillea. Żiedet li fiż-żmien li ġej, se jsiru aktar studji arkeoloġiċi kif ukoll reviżjonijiet żgħar fl-applikazzjoni, inkluż li tiġi kkunsidrata mill-ġdid il-proposta ta' pixxina b'tul ta' ħames metri fuq il-ġibjun.